钦定古今图书集成/明伦汇编/家范典/第061卷 > 仪礼 > 《丧服》
## 钦定古今图书集成/明伦汇编/家范典/第061卷 > 仪礼 > 《丧服》

昆弟：

〈注〉“昆”，兄也。〈疏〉释曰：此亦至亲以期断。云“昆，兄也”者，昆，明也，以其次长，故以明为称。弟，第也，以其小，故以次第为名。

大夫之庶子为适昆弟。

〈注〉两言之者，“适子或为兄，或为弟。”〈疏〉释曰：此大夫之妾子，故言庶。若适妻所生第二已下，当直云昆弟，不言庶也。云“两言之”者，以其适妻所生适子，或长于妾子，或小于妾子，故云两言之。适子或为兄，或为弟，是以经昆弟并言之。

《传》曰：“何以期也？父之所不降，子亦不敢降也。”

〈注〉大夫虽尊，不敢降其适，重之也。适子为庶昆弟。庶昆弟相为，亦如大夫为之。

又

大宗、小宗

〈疏〉按《丧服小记》云：“别子为祖，继别为大宗。”谓若鲁桓公适夫人文姜，生太子，名同，后为君。次子庆父、叔牙、季友，此三子谓之别子。别子者，皆以臣道事君，无兄弟相宗之法，与太子有别，又与后世为始，故称别子也。大宗有一，小宗有四。大宗一者，别子之子，适者为诸弟来宗之，即谓之大宗。自此以下，适适相承，谓之百世不迁之宗。五服之内，亲者月算如邦人，五服之外皆来宗之，为之齐衰，齐衰三月章，为宗子之母妻是也。小宗有四者，谓大宗之后生者，谓别子之弟。《小记》注云：别子之世，长子兄弟宗之，第二已下长者，亲弟来宗之，为继祢小宗，更一世长者，非直亲兄弟。又从父昆弟亦来宗之，为继祖小宗，更一世长者，非直亲昆弟、从父昆弟，又有从祖昆弟来宗之，为继曾祖小宗。更一世长者。非直亲昆弟、从父昆弟、从祖昆弟来宗之，又有从曾祖昆弟来宗之，为继高祖小宗也。更一世绝服不服来事，以彼自事五服内继高祖已下者也。四者皆是小宗，则家家皆有兄弟相事，长者之小宗，虽家家尽有小宗，仍世事继高祖已下之小宗也。是以《上传》云“有馀则归之宗”，亦谓当家之长为小宗者也。

又

从父昆弟：

〈注〉世父，叔父之子也。〈疏〉释曰：昆弟亲，为之期。此从父昆弟降一等，谓之从父昆弟。世叔父与祖为一体，又与己父为一体，缘亲以致服，故云“从”也。降于亲兄弟一等，是其常，故不传问。

《为人后》者为其昆弟。

〈疏〉释曰：在此者，以其小宗之后大宗，欲使厚于大宗之亲，故次之在“从父昆弟”之下。

《传》曰：“何以大功也？为人后者，降其昆弟也。”

〈疏〉释曰：按下《记》云“为人后者于昆弟降一等”者，故大功也。若然，于本宗馀亲皆降一等也。

又

从祖昆弟：

〈注〉父之从父，昆弟之子。〈疏〉释曰：此是从祖父之子，故《郑》云：“父之从父昆弟之子，己之再从兄弟。”

又

大夫、公之昆弟，大夫之子，于兄弟降一等。

〈注〉“兄弟”，犹言族亲也。凡不见者，以此求之也。〈疏〉释曰：此三人所以降者，大夫以尊降，昆弟以旁尊降，大夫之子以厌降，是以总云降一等。上经当已言讫，今又言之者，上虽言之，恐犹不尽，记人总结之，是以郑云凡不见者，以此求之。云“兄弟犹言族亲也”者，以下云“小功已下为兄弟”，恐此兄弟亦据小功已下得降，故曰“犹族亲也。”则此兄弟及下文为人后者为兄弟皆非小功已下，犹族亲所容广也。

“《为人后》者于兄弟降一等”，报于所为后之兄弟之子若子。

〈注〉言“报”者，嫌其为宗子不降。〈疏〉释曰：谓支子为大宗子，后反来为族亲兄弟之类降一等。云“于所为后之兄弟之子若子”者，此等之服，其义已见于《斩章》。云“言报者，嫌其为宗子不降”者，以其出降本亲，又宗子尊重，恐本亲为宗子有不降服之嫌，故云报以明之，言报是两相为服者也。

“兄弟皆在他邦”，加一等。不及知，父母，与兄弟居，加一
等。

〈注〉“皆在他邦。”谓行仕出游，若辟仇，不及知父母，父母早卒。〈疏〉释曰：云“在他邦加一等”者，二人共在他国，一死一不死，相愍不得辞于亲眷，故加一等也。云“不及知父母，与兄弟居，加一等”者，谓各有父母，或父母有早卒者，与兄弟共居而死，当愍其孤幼相育，特加一等。云“皆在他邦谓行仕”者，孔子身行七十二国，不见仕者，以古者有出他国之理，故云谓行仕也。又云“出游”者，谓若孔子弟子朋友同游他国，兄弟容有死者。又云“若辟仇”者，《周礼调入》云：“从父兄弟之仇，不同国兄弟之仇”，辟诸千里之外，皆有兄弟共行之法也。云“不及知父母，父母早卒”者，或遗腹子，或幼小未有知识，而父母早死者也。

《传》曰：“何如则可谓之兄弟？”《传》曰：“小功以下为兄弟。”

〈注〉于此发《兄弟传》者，嫌大功以上又加也。大功以上，若皆在他国，则亲自亲矣。若不及知父母，则固同财矣。〈疏〉释曰：发问者，上经及记已有兄弟，皆是降等，唯此兄弟加一等，故怪而致问。引旧传者，以有成文，故引之。云“小功以下为兄弟”者，以其加一等故也。郑云“于此发兄弟传者，嫌大功以上又加者也。”郑亦据于此兄弟加一等发传者，嫌大功以上亲则亲矣，又加之，故于小功发传也。云“大功以上若皆在他国，则亲自亲矣者，不可复加”者也。云“若不及知父母，则固同财矣”者，据《经》不及知父母与兄弟居既亲重，则财食是同，虽无父母，恩自隆重，不可复加也。